Nuusleser in sop oor hy onderwysminister ‘spot’Andrew Barnes. Foto: Twitter ŉ Senior nuusleser van eNCA is in die sop nadat hy glo ŉ bespotting gemaak het van Angie Motshekga, minister van basiese onderwys, se uitspraak. Andrew Barnes het glo Woensdag tydens ŉ regstreekse uitsending ŉ bespotting van Motshekga gemaak nadat sy glo die woord “epitome” verkeerd uitgespreek het. Dit het onmiddellik ŉ herrie op sosiale media ontketen met talle gebruikers wat daarop gewys het dat Barnes Motshekga se van verkeerd uitgespreek het. “eNCA is bewus van Andrew Barnes se uitlating. Dit was in swak smaak en bestuur sal dit aanspreek. Ons vra onvoorwaardelik om verskoning,” het die uitsaaier gesê. Barnes het intussen ook om verskoning gevra. “Ek vra opreg om verskoning vir die kwetsende kommentaar wat ek vandag oor die minister van onderwys se Engels gelewer het. Julle almal verwag meer van my. Ek is jammer.” Angie Motshekga, minister van basiese onderwys op 5 Januarie 2015 tydens die bekenstelling van die nasionale en provinsiale matriekuitslae (Skermskoot: eNCA-beeldsending) Esethe Hasane, ŉ woordvoerder van die regering, het op Twitter gesê: “Wit @eNCA-nuusleser sê ‘iemand moet die minister van basiese onderwys aanspreek oor hoe om “epitome” uit te spreek’. Hy kan nie haar van uitspreek nie.” Talle gebruikers op sosiale media het gevra of eNCA stappe teen Barnes beplan. Uitlatings op sosiale media het die afgelope week ŉ herrie in die land veroorsaak.